b'\n_START_ARTICLE_\nEugen Co\xc8\x99eriu\n_START_SECTION_\nStudii\n_START_PARAGRAPH_\nA absolvit liceul "Ion Creang\xc4\x83" din ora\xc8\x99ul B\xc4\x83l\xc8\x9bi, apoi \xc8\x99i-a continuat studiile \xc3\xaen filologie la universit\xc4\x83\xc8\x9bile din Ia\xc8\x99i, Roma; a mai studiat filosofie la Universitatea din Milano. \xc3\x8entre 1950 \xc8\x99i 1963 a predat la Universitatea din Montevideo, Uruguay, \xc3\xaentre 1961 \xc8\x99i 1963 fiind profesor-invitat \xc8\x99i la Universitatea din Bonn, Germania. Din 1963 \xc8\x99i p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii a fost profesor la T\xc3\xbcbingen. Mai multe genera\xc8\x9bii de discipoli ai lui Eugen Co\xc8\x99eriu constituie \xc8\x98coala de lingvistic\xc4\x83 de la T\xc3\xbcbingen. A fost Doctor Honoris Causa a aproape 50 de universit\xc4\x83\xc8\x9bi din \xc3\xaentreaga lume.\n_START_SECTION_\nActivitatea \xc8\x99tiin\xc8\x9bific\xc4\x83\n_START_PARAGRAPH_\nDoctor \xc3\xaen Filologie \xc8\x99i Filosofie, autorul unui num\xc4\x83r de peste 50 de volume \xc8\x99i a mii de pagini de exegez\xc4\x83, al unor noi teorii despre principiile fundamentale ale filologiei, contribuie la \xc3\xaembog\xc4\x83\xc8\x9birea metodologiei disciplinelor lingvistice._NEWLINE__NEWLINE_Opera \xc8\x99tiin\xc8\x9bific\xc4\x83 a lui Eugen Co\xc8\x99eriu n-a cunoscut prea multe edi\xc8\x9bii \xc3\xaen limba rom\xc3\xa2n\xc4\x83, majoritatea lucr\xc4\x83rilor savantului au ap\xc4\x83rut \xc3\xaen italian\xc4\x83, spaniol\xc4\x83, german\xc4\x83, francez\xc4\x83 \xc8\x99i alte limbi. Traducerea \xc3\xaen rom\xc3\xa2ne\xc8\x99te a Lec\xc8\x9biilor de lingvistic\xc4\x83 general\xc4\x83 a fost un eveniment reverberant \xc3\xaen via\xc8\x9ba academic\xc4\x83 de la Chi\xc8\x99in\xc4\x83u \xc8\x99i Bucure\xc8\x99ti. Lucrarea este una de referin\xc8\x9b\xc4\x83 \xc3\xaen domeniu, apari\xc8\x9bia ei marcheaz\xc4\x83, \xc3\xaen opinia discipolului de la Cluj al lui Co\xc8\x99eriu, lingvistul Mircea Borcil\xc4\x83, \xe2\x80\x9eun moment important \xc3\xaen procesul istoric de recuperare a g\xc3\xa2ndirii \xc8\x99tiin\xc8\x9bifice a marelui savant \xc8\x99i de emancipare a teoriei lingvistice rom\xc3\xa2ne\xc8\x99ti\xe2\x80\x9d, dat fiind c\xc4\x83 \xe2\x80\x9e\xc3\xaen contextul numeroaselor c\xc4\x83r\xc8\x9bi de acela\xc8\x99i gen ap\xc4\x83rute, \xc3\xaen diverse limbi, \xc3\xaen ultima jum\xc4\x83tate de secol, aceste Lec\xc8\x9bii de lingvistic\xc4\x83 general\xc4\x83 se disting, \xc3\xaentr-un mod deosebit de pregnant, prin altitudinea epistemiologic\xc4\x83 \xc8\x99i vastitatea orizontului investiga\xc8\x9bional, prin temeinicia inegalabil\xc4\x83 cu care sunt evaluate marile doctrine ale lingvisticii contemporane \xc8\x99i, nu \xc3\xaen ultimul r\xc3\xa2nd, prin limpezimea \xc8\x99i claritatea cu care sunt \xc3\xaenf\xc4\x83\xc8\x9bi\xc8\x99ate contururile abord\xc4\x83rii proprii asupra fenomenului lingvistic\xe2\x80\x9d. Totu\xc8\x99i, \xc3\xaen mod evident, concep\xc8\x9bia co\xc8\x99erian\xc4\x83 trebuie studiat\xc4\x83 \xc3\xaen ansamblu, ca sistem. Lucru pe care \xc8\x99i l-au propus discipolii marelui filolog._NEWLINE_ _NEWLINE_Eugen Co\xc8\x99eriu a men\xc8\x9binut leg\xc4\x83turi str\xc3\xa2nse cu mediul \xc8\x99tiin\xc8\x9bific rom\xc3\xa2nesc \xc8\x99i cu ba\xc8\x99tina, revenind deseori at\xc3\xa2t \xc3\xaen satul s\xc4\x83u natal, c\xc3\xa2t \xc8\x99i la Bucure\xc8\x99ti, Cluj, Chi\xc8\x99in\xc4\x83u. \xc3\x8en calitate de om de \xc8\x99tiin\xc8\x9b\xc4\x83 nu a ezitat s\xc4\x83-\xc8\x99i sus\xc8\x9bin\xc4\x83 cu fermitate convingerile, chiar atunci c\xc3\xa2nd acestea veneau \xc3\xaen contradic\xc8\x9bie cu un regim sau altul. Referindu-se la practicile de \xe2\x80\x9epurificare lingvistic\xc4\x83\xe2\x80\x9d la care recurg autorit\xc4\x83\xc8\x9bile de la Chi\xc8\x99in\xc4\x83u, promov\xc3\xa2nd ideea existen\xc8\x9bei unei limbi moldovene\xc8\x99ti, \xc3\xaen cadrul conferin\xc8\x9bei \xc8\x99tiin\xc8\x9bifice Unitatea limbii rom\xc3\xa2ne - cu privire special\xc4\x83 la Basarabia \xc8\x99i Bucovina, Eugen Co\xc8\x99eriu a reiterat opinia, pe care a sus\xc8\x9binut-o mereu, c\xc4\x83 \xe2\x80\x9ea promova sub orice form\xc4\x83 o limb\xc4\x83 moldoveneasc\xc4\x83, deosebit\xc4\x83 de limba rom\xc3\xa2na este, din punct de vedere strict lingvistic, ori o gre\xc8\x99eal\xc4\x83 naiv\xc4\x83, ori o fraud\xc4\x83 \xc8\x99tiin\xc8\x9bific\xc4\x83. Din punct de vedere istoric \xc8\x99i practic este o absurditate, o utopie \xc8\x99i din punct de vedere politic e o anulare a identit\xc4\x83\xc8\x9bii etnice \xc8\x99i culturale a unui popor \xc8\x99i deci un act de genocid etnico-cultural\xe2\x80\x9d._NEWLINE_\xc3\x8en comunicarea sus\xc8\x9binut\xc4\x83 la Congresul al V-lea al Filologilor Rom\xc3\xa2ni (Ia\xc8\x99i-Chi\xc8\x99in\xc4\x83u, 6-9 iunie 1994) Eugen Co\xc8\x99eriu face o prezentare general\xc4\x83 a tipologiei limbilor romanice, oprindu-se asupra locului limbii rom\xc3\xa2ne printre limbile romanice \xc8\x99i st\xc4\x83rii actuale a dialectului dacorom\xc3\xa2n. Comunicarea con\xc8\x9bine de asemenea o argumentare riguroas\xc4\x83 (sub aspect genealogic, tipologic \xc8\x99i al arealului) a tezei privind unitatea dialectului dacorom\xc3\xa2n. Lingvistul insist\xc4\x83 asupra fraudelor \xc8\x99tiin\xc8\x9bifice comise de sus\xc8\x9bin\xc4\x83torii teoriilor care neag\xc4\x83 unitatea acestuia. Chestiunea care \xc3\xael preocup\xc4\x83 pe Co\xc8\x99eriu \xc3\xaen mod deosebit este men\xc8\x9binerea acestei unit\xc4\x83\xc8\x9bi, aspect pe care \xc3\xael abordeaz\xc4\x83 \xc3\xaentr-o alt\xc4\x83 comunicare, prezentat\xc4\x83 la Sesiunea \xc8\x98tiin\xc8\x9bific\xc4\x83 "Limba rom\xc3\xa2n\xc4\x83 \xc8\x99i variet\xc4\x83\xc8\x9bile ei locale" (Bucure\xc8\x99ti, 31 octombrie 1994). Una dintre concluzii fiind c\xc4\x83: \xe2\x80\x9elimb\xc4\x83 a culturii \xc8\x99i limb\xc4\x83 de stat este limba rom\xc3\xa2n\xc4\x83 pentru \xc3\xaentreg spa\xc8\x9biul carpato-danubiano-nistrean, adev\xc4\x83r care nu poate submina independen\xc8\x9ba Republicii Moldova ca stat, tot a\xc8\x99a cum nu submineaz\xc4\x83 independen\xc8\x9ba Australiei, a Canadei sau a Statelor Unite ale Americii recunoa\xc8\x99terea limbii engleze ca limb\xc4\x83 oficial\xc4\x83, de stat, a acestor \xc8\x9b\xc4\x83ri\xe2\x80\x9d, pentru c\xc4\x83, le aduce aminte Co\xc8\x99eriu oponen\xc8\x9bilor s\xc4\x83i, \xe2\x80\x9egrani\xc8\x9bele politice nu au coincis \xc8\x99i nici nu pot coincide cu cele lingvistice\xe2\x80\x9d._NEWLINE__NEWLINE_Conform afirma\xc8\x9biei lui Mircea Borcil\xc4\x83 (Universitatea din Cluj), Eugen Co\xc8\x99eriu a fost \xe2\x80\x9ecel mai str\xc4\x83lucit exponent al culturii rom\xc3\xa2ne \xc3\xaen planul universal al \xc8\x99tiin\xc8\x9belor omului\xe2\x80\x9d._NEWLINE_Eugen Co\xc8\x99eriu folosea \xc3\xaen activitatea didactic\xc4\x83 \xc8\x99i de cercetare mai multe limbi, schimb\xc3\xa2nd cu u\xc8\x99urin\xc8\x9b\xc4\x83 limba \xc3\xaen care \xc8\x9binea cursurile. C\xc3\xa2t prive\xc8\x99te limba sa matern\xc4\x83, ordinea este urm\xc4\x83toarea: "Rom\xc3\xa2na \xc8\x99i italiana, apoi spaniola \xc8\x99i germana (...). Depinde \xc3\xaens\xc4\x83 \xc8\x99i de circumstan\xc8\x9be \xc8\x99i de felul de texte: versuri scriu \xc3\xaen rom\xc3\xa2n\xc4\x83, proz\xc4\x83 am scris \xc3\xaen italian\xc4\x83, iar studiile de lingvistic\xc4\x83 au fost elaborate \xc3\xaen spaniol\xc4\x83, francez\xc4\x83 \xc8\x99i german\xc4\x83" .'